Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 2 Pv 73/11/2202	Galanta, 30.3.2012
EEČ : 2-17-104-2012

U Z N E S E N I E

Trestná vec:	obvinený XXXXX  
Prečin:	ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov a iné trestné činy

Rozhodol: 	prokurátorka Okresnej prokuratúry Galanta
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
dňa 09. 11. 2010 v čase asi o 07.30 h v meste Šaľa, mestská časť Veča, v prevádzkovej budove Shin Heung Precision Slovakia, s. r. o. za prítomnosti XXXXX, nar. 13. 05. 1978, XXXXX, nar. 04. 05. 1970 a XXXXX, nar. 16. 03. 1987, fyzicky napadol poškodeného XXXXX tak, že ho opakovane udrel päsťou do oblasti zadnej časti hlavy a pravej spánkovej časti hlavy, čím mu spôsobil ľahký otras mozgu, natiahnutie krčnej chrbtice a pomliaždenie spánkovej časti hlavy s dobou liečenia 14 dní. 

Podľa §216 odsek 2 Trestného poriadku je určená obvinenému skúšobná doba v trvaní 18 mesiacov.
Podľa § 216 odsek 4 Trestného poriadku je určené obvinenému v skúšobnej dobe nasledujúce obmedzenie: 
	Podľa § 216 odsek 3 Trestného poriadku obvinenému ukladám, aby poškodenej spoločnosti Dôvera zdravotná poisťovňa, a. s., Bratislava, Einsteinova č. 25, IČO: 35 942 436, škodu vo výške 195,71 Eur a Sociálnej poisťovni, pobočka Nové Zámky, Nám.	Gy. Széchényiho 10, Nové Zámky, IČO: XXXXX škodu vo výške           726,50 Eur, podľa uzavretej dohody o náhrade škody zo dňa 31. 01. 2012, v priebehu skúšobnej doby uhradil.
Odôvodnenie:
Uznesením povereného príslušníka Obvodného oddelenia PZ v Šali č. XXXXX XXXXX zo dňa 04. 02. 2011 bolo začaté trestné stíhanie a uznesením zo dňa 21. 03. 2011 bolo vznesené obvinenie XXXXX pre prečin ublíženie na zdraví podľa § 156 odsek 1 Trestného zákona v jednočinnom súbehu s prečinom výtržníctva podľa § 364 odsek 1 písm. a) Trestného zákona na tom skutkovom základe, ako je to uvedené  vo výrokovej časti tohto uznesenia.

Po preskúmaní spisového materiálu som dospela k záveru, že v predmetnej veci sú splnené zákonné podmienky na rozhodnutie o podmienečnom zastavení trestného stíhania podľa § 216 Trestného poriadku, podľa ktorého je možné podmienečne zastaviť trestné stíhanie v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, ak obvinený s týmto postupom súhlasí, vyhlási, že skutok spáchal, za ktorý je stíhaný, škodu v plnom rozsahu uhradil, resp. urobil iné opatrenie smerujúce k náhrade škody a vzhľadom na doterajší život obvineného ako aj na okolnosti prípadu možno dôvodne takéto rozhodnutie považovať za dostačujúce.

Vo výsluchu obvinený XXXXX vyhlásil, že skutok, za ktorý je stíhaný, spáchal a výslovne súhlasil s tým, aby prokurátor trestné stíhanie proti nemu podmienečne zastavil. Uviedol okrem iného, že z dôvodu nezhôd na pracovisku sa prestal ovládať, dobehol k XXXXX, ktorý stál pri výrobnej linke na pracovisku a tromi - štyrmi ranami ho udrel do oblasti hlavy.

Okrem vlastného priznania je jeho trestná činnosť preukázaná výsluchom poškodeného XXXXX, svedkov XXXXX, XXXXX, XXXXX a splnomocnenca poškodeného Dôvera zdravotná poisťovňa, a. s., XXXXX, zadováženými listinnými dôkazmi a znaleckým posudkom č. 6/2011. 

Svedok XXXXX uviedol, že videl ako obv. XXXXX udrel viackrát XXXXX do hlavy. Svedok XXXXX a XXXXX vypovedali zhodne ako XXXXX.

Zo znaleckého posudku č. 6/2011 znalca XXXXX z odboru zdravotníctva vyplynulo okrem iného, že poškodený XXXXX utrpel ľahký otras mozgu, natiahnutie krčnej chrbtice a pomliaždenie spánkovej oblasti hlavy vpravo s dobou liečenia 14 dní. 

Obvinený svojím konaním spôsobil spoločnosti Dôvera zdravotná poisťovňa, a. s., Bratislava, Einsteinova č. 25, XXXXX škodu vo výške 195,71 Eur, ktorú podľa uzavretej dohody o náhrade škody zo dňa 31. 01. 2012 na Okresnom súde v Galante č. k. XXXXX zaplatí v splátkach po 16,- Eur a Sociálnej poisťovni, pobočka Nové Zámky, Nám. Gy. Széchényiho 10, Nové Zámky, XXXXX škodu vo výške 726,50 Eur, ktorú podľa uzavretej dohody o náhrade škody zo dňa 31. 01. 2012 zaplatí v splátkach po 60,- Eur. Poškodený XXXXX si uplatnil nárok na náhradu škody vo výške 200,- Eur, ktorú mu obvinený vyplatil dňa 26. 01. 2012.

Obvinený XXXXX je stíhaný pre prečin ublíženie na zdraví podľa § 156 ods. 1 Trestného zákona v jednočinnom súbehu s prečinom výtržníctva podľa § 364 ods. 1 písm. a) Trestného zákona, ktorého horná hranica trestnej sadzby predstavuje tri roky.

Vzhľadom na osobu obvineného s prihliadnutím na jeho doterajší život, že obvinený doposiaľ nebol súdom trestaný, priestupku sa nedopustil, zamestnávateľom je kladne hodnotený, som dospela k záveru, že takéto rozhodnutie možno dôvodne považovať za dostačujúce.  
		
Súčasne som podľa § 216 ods. 2 Trestného poriadku stanovila obvinenému skúšobnú dobu v trvaní osemnástich mesiacov, počas plynutia ktorej mu ukladám nahradiť škodu spoločnosti Dôvera zdravotná poisťovňa, a. s., Bratislava, Einsteinova č. 25, XXXXX vo výške 195,71 Eur a Sociálnej poisťovni, pobočka Nové Zámky, Nám. Gy. Széchényiho 10, Nové Zámky, XXXXX vo výške 726,50 Eur. Skúšobná doba začne plynúť od právoplatnosti tohto uznesenia.

Pokiaľ obvinený v priebehu skúšobnej doby povedie riadny život a splní tým podmienky uvedené v § 217 ods. 1 Trestného poriadku, sa rozhodne, že sa osvedčil. Inak sa rozhodne, a to aj počas skúšobnej doby, že sa v trestnom stíhaní pokračuje.
	
Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Helena Bartošová
prokurátorka